

VLADA REPUBLIKE HRVATSKE

Zagreb, 6. travnja 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo zdravstva |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o davanju prethodne suglasnosti ravnatelju Hrvatskog zavoda za zdravstveno osiguranje za sklapanje ugovora za projekt eLijekovi - Nabava usluge izgradnje integriranog sustava za upravljanje lijekovima |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 116/18. i 80/22.), a u vezi s člankom 36. stavkom 3. Statuta Hrvatskog zavoda za zdravstveno osiguranje („Narodne novine“, br. 18/09., 33/10., 8/11., 18/13., 1/14., 83/15. i 108/21.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_\_\_ 2023. donijela

**O D L U K U**

**o davanju prethodne suglasnosti ravnatelju Hrvatskog zavoda za zdravstveno osiguranje za sklapanje ugovora za projekt eLijekovi - Nabava usluge izgradnje integriranog sustava za upravljanje lijekovima**

**I.**

Daje se prethodna suglasnost ravnatelju Hrvatskog zavoda za zdravstveno osiguranje za sklapanje ugovora za projekt eLijekovi - Nabava usluge izgradnje integriranog sustava za upravljanje lijekovima, u iznosu od 656.977,90 eura bez PDV-a, odnosno 821.222,38 eura s PDV-om, s ponuditeljem TECHED SAVJETODAVNE USLUGE d.o.o., Zagreb, Capraška ulica 6, sukladno Odluci Upravnog vijeća Hrvatskog zavoda za zdravstveno osiguranje, KLASA: 025-04/22-01/40, URBROJ: 338-01-01-22-01, od 31. siječnja 2022.

**II.**

Ova Odluka stupa na snagu danom donošenja.

KLASA:

URBROJ:

Zagreb,

PREDSJEDNIK

mr. sc. Andrej Plenković

**O B R A Z L O Ž E N J E**

Hrvatski zavod za zdravstveno osiguranje (u daljnjem tekstu: Zavod) dostavio je Ministarstvu zdravstva dopis i Odluku Upravnog vijeća Zavoda od 31. siječnja 2022., radi ishođenja prethodne suglasnosti ravnatelju Zavoda za sklapanje ugovora o nabavi usluge za projekt eLijekovi - Nabava usluge izgradnje integriranog sustava za upravljanje lijekovima, u iznosu od 656.977,90 eura bez PDV-a, odnosno 821.222,38 eura s PDV-om, s ponuditeljem TECHED SAVJETODAVNE USLUGE d.o.o., Zagreb, Capraška 6.

Upravno vijeće Zavoda je Odlukom KLASA: 025-04/22-01/40, URBROJ: 338-01-01-22-01, od 31. siječnja 2022., dalo prethodnu suglasnost ravnatelju Zavoda za provedbu postupka nabave usluge za projekt eLijekovi - Nabava usluge izgradnje integriranog sustava za upravljanje lijekovima, u iznosu od 656.977,90 eura bez PDV-a, odnosno 821.222,38 eura s PDV-om, te da nakon pribavljene suglasnosti Vlade Republike Hrvatske sklopi ugovor s odabranim ponuditeljem s kojim će urediti međusobna prava i obveze ugovornih strana u vezi s predmetom nabave.

Rješenjem Državne komisije za kontrolu postupaka javne nabave KLASA: UP/II-034-02/22-01/449, URBROJ: 354-02/10-22-13, dostavljenog Zavodu dana 22. kolovoza 2022., odbijena je žalba žalitelja CUSPIS d.o.o., kao neosnovana, te je Rješenjem Državne komisije za kontrolu postupaka javne nabave KLASA: UP/II-034-02/22-01/450, URBROJ: 354-02/10-22-11, dostavljenog 22. kolovoza 2022., poništena Odluka o odabiru KLASA: 650-01/21-01/125, URBROJ: 338-01-05-08-22-07, od 17. lipnja 2022., kojom je u predmetnom postupku javne nabave, kao ekonomski najpovoljnija ponuda oznake 2022-03-28, od 28. ožujka 2022. ponuditelja TECHED SAVJETODAVNE USLUGE d.o.o., Zagreb, Capraška 6.

Zavod je nakon izvršenog ponovnog pregleda i ocjene ponuda prema kriteriju za odabir ponude određenom u dokumentaciji o nabavi - ekonomski najpovoljnije ponude, donio 15. rujna 2022. Odluku o ponovnom odabiru ponude za nabavu Projekt eLijekovi - Nabava usluge izgradnje integriranog sustava za upravljanje lijekovima, KLASA: 650-01/21-01/125, URBROJ: 338-01-05-08-22-51, budući da su pregledom i ocjenom ponuda utvrđene tri valjane ponude ponuditelja (TECHED SAVJETODAVNE USLUGE d.o.o., zajednica ponuditelja Ericcson Nikola Tesla d.d., IN2 d.o.o. i MCS Grupa d.o.o., te CUSPIS d.o.o.), te je najbolje rangirana ponuda oznake 2022-03-28, od 28. ožujka 2022. ponuditelja TECHED SAVJETODAVNE USLUGE d.o.o., s ukupno dodijeljenih 96.58 bodova.

Projekt eLijekovi u skladu je sa Strateškim planom razvoja eZdravlja u Republici Hrvatskoj koji je donijelo Ministarstvo zdravstva 2014. Svrha navedenog projekta je ostvariti integrirano upravljanje podacima o lijekovima na nacionalnoj razini kako bi se omogućila jednostavna i sigurna razmjena informacija o lijekovima među raznim dionicama zdravstvenog sustava, racionalizirali resursi, unaprijedila sigurnost primjene lijekova i doprinijelo daljnjem unaprjeđenju čitavog zdravstvenog sustava.

Opseg projekta uključuje sve lijekove u Republici Hrvatskoj, neovisno o načinu dobivanja registracije i financiranju iz sredstava obveznog zdravstvenog osiguranja. Kroz projekt će biti provedena nadogradnja postojeće e-usluge u sustavu e-Građani, koja će omogućiti provjeru podataka o statusu lijeka na osnovnoj i dopunskoj listi Zavoda za lijekove koje pacijent uzima ili ih je uzimao u posljednjih šest mjeseci. Dodatno će se omogućiti pacijentu da za lijekove u primjeni provjeri Uputu o lijeku u elektroničkom obliku. Pacijentu će biti omogućena i jednostavna prijava sumnje na nuspojavu lijeka, vrlo važna za trajnu procjenu sigurnosnog profila svakog lijeka na tržištu. Cilj e-usluge je ojačati ulogu pacijenta u procesu liječenja i brigu o vlastitom zdravlju te potaknuti zdravstvenu pismenost.

Projekt će imati tri osnovna segmenta koji se sastoje u stvaranju jedinstvene baze lijekova, uvođenju sustava za provjeru interakcija prilikom propisivanja i izdavanja lijekova te razvoju funkcionalnosti izravnog prijavljivanja nuspojava iz Centralnog zdravstvenog informacijskog sustava Republike Hrvatske (CEZIH-a) i sustava e-Građani prema Hrvatskoj agenciji za lijekove i medicinske proizvode.

Sukladno Odluci o financiranju projektnog prijedloga „eLijekovi - Integrirani informatički sustav za upravljanje lijekovima“, Ministarstva regionalnog razvoja i fondova Europske unije od 2. svibnja 2019., KLASA: 910-04/19-02/30, URBROJ: 538-05-4-1-3/189-19-5, ukupni prihvatljivi troškovi projekta prema Ugovoru o dodjeli bespovratnih sredstava iznose 2.231.278,36 eura, od čega bespovratna sredstva iznose 1.894.949,90 eura.

Sredstva za predmetnu nabavu u ukupnom iznosu od 821.222,38 eura s PDV-om osigurana su u 2023. u okviru Financijskog plana Hrvatskog zavoda za zdravstveno osiguranje za 2023. godinu i projekcijama plana za 2024. i 2025. godinu („Narodne novine“, broj 145/22.) na poziciji A600023 e-lijekovi - Integrirani informatički sustav za upravljanje lijekovima.

Člankom 36. stavkom 3. Statuta Zavoda, ravnatelju Zavoda je za pravne poslove o stjecanju, opterećenju ili otuđenju nekretnine ili druge imovine, odnosno sklapanja drugog posla čija je vrijednost veća od 5 milijuna kuna (cca 663.614,04 eura), uz prethodnu suglasnost Upravnog vijeća Zavoda, potrebna i prethodna suglasnost Vlade Republike Hrvatske.

Slijedom navedenoga, predlaže se Vladi Republike Hrvatske donošenje odluke kojom se daje prethodna suglasnost ravnatelju Hrvatskog zavoda za zdravstveno osiguranje za sklapanje ugovora za projekt eLijekovi - Nabava usluge izgradnje integriranog sustava za upravljanje lijekovima, u iznosu 656.977,90 eura bez PDV-a, odnosno 821.222,38 eura s PDV-om, sukladno Odluci Upravnog vijeća Hrvatskog zavoda za zdravstveno osiguranje, KLASA: 025-04/22-01/40, URBROJ: 338-01-01-22-01, od 31. siječnja 2022.